Polisie: Reserviste wat heeltydse werk soek, moet aansoek doen | Maroela Media
Die Suid-Afrikaanse Polisiediens (SAPD) het reserviste wat vroeër vandeesweek betoog het vir vaste aanstellings aangesê om aansoek te doen daarvoor.
ŉ Groep reserviste het Donderdag by die polisie se hoofkantoor betoog. Brig. Vishnu Naidoo, woordvoerder van die polisie, het gesê die reserviste moet die behoorlike werwingsproses volg.
“Hoewel ons simpatie het met hul pleidooi vir indiensneming, sal dit ŉ baie slegte presedent skep indien die SAPD toegee aan die eis om mense wat nie aan die nodige vereistes voldoen nie in diens te neem.” Naidoo het gesê die SAPD probeer tans diegene eien wat aan die betoging deelgeneem het ten einde dissiplinêre stappe teen hulle te doen.
Die reserviste wat aan die betoging deelgeneem het, is deel van ŉ groot polisiereservistemag wat sy diens sonder enige vorm van vergoeding beskikbaar stel. Naidoo het gesê reserviste word soms vergoed wanneer hulle opgeroep word vir diens “op voorwaarde dat spesifieke operasionele behoeftes op provinsiale of stasievlak bestaan en dat dit voor die uitvoering van pligte goedgekeur is”.
Volgens Naidoo het die SAPD tot dusver al meer as 12 220 reserviste vas aangestel.